Проект!

З А К О Н 

За изменение и допълнение на Закона за трансплантация на 
тъкани, органи и клетки
(обн. ДВ, бр. 83 от 19 септември 2003 г., в сила от 1 януари 2004 г.)

§ 1. В чл. 19, алинея 1 се изменя така:
“Чл. 19 (1) Не се разрешава вземане на органи, тъкани и клетки за присаждане, ако лицето преживе е изразило несъгласие за това.”

§ 2. В чл. 20 навсякъде думите “съгласие или” и “съгласието или” се заличават.

§ 3. В чл. 21 се правят следните изменения и допълнения:
1.	Досегашния текст на чл. 21 става алинея 1 и се изменя така:
“Чл. 21 (1) Вземането на органи, тъкани и клетки от човешки труп може да се извърши, ако:
1.	в здравноосигурителната книжка на лицето не е вписано несъгласие на лицето за вземане на органи, тъкани и клетки след смъртта му;
2.	името на лицето не е вписано в служебния регистър на Изпълнителната агенция по трансплантация за изразено изрично писмено несъгласие за вземане на органи, тъкани и клетки след смъртта му.”
2.Създава се алинея 2 със следното съдържание:
“(2) В случаите по ал. 1 един от близките на лицето – съпруг, съпруга, родители, деца, брат или сестра се информира за предстоящата експлантационна процедура”.

М О Т И В И

Предложените изменения и допълнение в Закона за трансплантация на органи, тъкани и клетки обнародван вДВ бр. 83, 19.09.2003 г. в Глава трета – Раздел I “Вземане на органи тъкани и клетки от човешки трупове” се налагат от обективната реалност съществуваща една година след приемането на закона.
Намалял е броят на донорите в сравнение с предходните години, а се е увеличил броят на нуждаещите се от трансплантации.
Смесената система възприета от закона се оказа неработеща, за съжаление каквито бяха и моите лични очаквания, затова смятам, че е крайно време да бъдат приети внесените изменения и допълнения към този закон. Основната им цел е да помогнат на специалистите и да дадат надежда върнат в пълноценния живот многото чакащи за трансплантация български пациенти.
Вземайки предвид професионалните аргументи на медицинската наука и практика, тези изменения и допълнения ще доближат България до европейските страни водещи в областта на трансплантациите.

				Вносител: Светлин Белчилов